It-tifqigħa tal-COVID-19 qed ikollha impatt qawwi fuq l-industrija tal-avjazzjoni internazzjonali u Ewropea. Is-sitwazzjoni qed tmur għall-agħar minn jum għall-ieħor. It-traffiku huwa mistenni jkompli jonqos aktar fil-ġimgħat li ġejjin. Sabiex tgħin biex ittaffi l-impatt tat-tifqigħa, il-Kummissjoni Ewropea se tippreżenta leġiżlazzjoni mmirata biex, bħala miżura temporanja, il-linji tal-ajru ma jibqgħux taħt l-obbligu li jagħmlu użu mill-islots tal-ajruporti allokati lilhom skont id-dritt tal-UE. Din il-miżura se tgħin kemm lill-industrija Ewropea kif ukoll lill-ambjent, u se tnaqqas il-pressjoni fuq l-industrija tal-avjazzjoni kollha u, b'mod partikolari, fuq il-linji tal-ajru żgħar. Se tnaqqas ukoll l-emissjonijiet billi tipprevjeni l-hekk imsejħa “ghost flights”, jiġifieri titjiriet li jkunu kważi vojta u li l-linji tal-ajru joperaw xorta waħda biex ikunu jistgħu jżommu l-islots tagħhom. Il-Kummissarju għat-Trasport Adina Vălean stqarret: “Il-miżura temporanja se tippermetti lil-linji tal-ajru jaġġustaw il-kapaċità tagħhom fid-dawl tat-tnaqqis fid-domanda li kkawżat it-tifqigħa. Mingħajr din il-miżura l-linji tal-ajru jkollhom ikomplu joperaw it-titjiriet, anki jekk fil-biċċa l-kbira jkunu vojta, sabiex l-islots attwali tagħhom fl-ajruporti tal-UE jkunu garantiti, u dan għandu impatt negattiv, kemm fil-livell ekonomiku kif ukoll fil-livell ambjentali. Minħabba l-urġenza tas-sitwazzjoni bħalissa, fi żmien debitu l-Kummissjoni se tippreżenta proposta leġiżlattiva u tistieden lill-Parlament Ewropew u lill-Kunsill biex jadottaw din il-miżura fil-proċedura ta' kodeċiżjoni mingħajr dewmien.” Il-passi li jmiss: Il-Kummissjoni dalwaqt se tadotta proposta biex jiġi emendat ir-Regolament tal-UE dwar l-Islots. Din l-emenda mbagħad trid tiġi approvata mill-Parlament Ewropew u mill-Kunsill tal-UE. Il-kuntest: Slot ta' ajruport huwa d-dritt ta' inġenju tal-ajru li jopera manuvri ta' qtugħ mill-art jew ta' nżul f'ajruport konġestjonat f'ċertu ħin tal-ġurnata. Skont ir-Regolament tal-UE dwar l-Islots (KEE 95/93), il-linji tal-ajru huma soġġetti għal regola ta' “tużah jew titilfu”, u huma meħtieġa joperaw 80 % tal-islots allokati lilhom biex ma jitilfux id-dritt tagħhom għall-islots fi staġuni futuri.